[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.6.2005

COM(2005) 234 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟ ΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΠΕΡΙΦΕΡΕΙΩΝ

Προς μια παγκόσμια εταιρική συνεργασία στην κοινωνία της πληροφορίας:Η συμβολή της Ευρωπαϊκής Ένωσης στη δεύτερη φάσητης Παγκόσμιας Διάσκεψης Κορυφής για την Κοινωνία της Πληροφορίας (WSIS)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΠΕΡΙΦΕΡΕΙΩΝ

Προς μια παγκόσμια εταιρική συνεργασία στην κοινωνία της πληροφορίας: Η συμβολή της Ευρωπαϊκής Ένωσης στη δεύτερη φάση της Παγκόσμιας Διάσκεψης Κορυφής για την Κοινωνία της Πληροφορίας (WSIS) (Κείμενο που παρουσιάζει ενδιαφέρον για τον ΕΟΧ)

1. Εισαγωγη

Μετά τη δεύτερη συνεδρίαση της προπαρασκευαστικής επιτροπής (PrepCom-2), η διαδικασία προς τη δεύτερη Σύνοδο της WSIS (στην Τύνιδα, 16-18 Nοεμβρίου 2005) εισήλθε σε κρίσιμη φάση, η οποία αναμένεται να οδηγήσει σε συμφωνία σχετικά με τα τελικά έγγραφα, όπου θα εκτίθενται τα συμπεράσματα για δύο θέματα που παρέμειναν άλυτα στην προηγούμενη φάση, τη διαχείριση του Ίντερνετ και τους χρηματοδοτικούς μηχανισμούς, και όπου θα σκιαγραφείται η μορφή που πρέπει να λάβει η υλοποίηση και η συνέχεια της WSIS.

Πέραν της διαδικασίας WSIS, η ίδια η Ευρωπαϊκή Ένωση (EΕ) βρίσκεται σε κρίσιμη καμπή όσον αφορά τις πολιτικές που ακολουθεί στην κοινωνία της πληροφορίας. Η Επιτροπή έλαβε πρόσφατα μια καίρια πρωτοβουλία για να δώσει ώθηση στην ατζέντα της Λισαβόνας και για να προωθήσει περισσότερο την ανάπτυξη, την απασχόληση και την κοινωνική ένταξη. Οι πολιτικές που αφορούν τις τεχνολογίες των πληροφοριών και επικοινωνιών (ΤΠΕ/ICT), το περιεχόμενο και την έρευνα και την ανάπτυξη (Ε&Α) διαδραματίζουν σημαντικό ρόλο εν προκειμένω. Έτσι, η Επιτροπή πρόκειται να παρουσιάσει τη στρατηγική i2010 , μια νέα πρωτοβουλία για την αξιοποίηση των οικονομικών δυνατοτήτων των ΤΠΕ στην ανάπτυξη της Ευρώπης. Επιπλέον, η Επιτροπή μόλις υπέβαλε δύο μείζονος σημασίας προτάσεις για να ενισχυθεί η θέση της Ευρώπης στις ΤΠΕ: το έβδομο πρόγραμμα πλαίσιο έρευνας Ε&Α (7 ο ΠΠ) και το πρόγραμμα για την ανταγωνιστικότητα και την καινοτομία (ΠΑΚ/CIP) .[1] Επίσης, η ΕΕ επανεξέτασε τις συνεισφορές της στους αναπτυξιακούς στόχους της Χιλιετίας[2]. Τέλος, η ΕΕ προς το παρόν καθορίζει τη στάση που θα κρατήσει στις πραγματοποιούμενες διαπραγματεύσεις του ΠΟΕ και στην επερχόμενη 2006 Διάσκεψη Πληρεξουσίων της Διεθνούς Ένωσης Τηλεπικοινωνιών (ITU) το 2006.

Η ΕΕ πρέπει να κεφαλαιοποιήσει τη δυναμική αυτή και τη διαδικασία της WSIS για να υποστηρίξει την προώθηση της κοινωνίας της πληροφορίας στα κράτη μέλη της και με τις χώρες εταίρους, ιδίως στις αναδυόμενες και αναπτυσσόμενες περιφέρειες.

Στην παρούσα ανακοίνωση καθορίζεται το υπόβαθρο των συζητήσεων που θα πραγματοποιηθούν στο Συμβούλιο Υπουργών Τηλεπικοινωνιών τον Ιούνιο του 2005 ώστε στη συνέχεια να εκπονηθούν κατά συνέπεια οι κοινές θέσεις της ΕΕ ενόψει της τρίτης συνεδρίασης της προπαρασκευαστικής επιτροπής (PrepCom-3, 19-30 Σεπτεμβρίου 2005) και της Διάσκεψης Κορυφής στην Τύνιδα.

2. Προτεραιοτητες της ΕΕ για την Τυνιδα

Η ΕΕ σκοπεύει να προωθήσει την κοινωνία της πληροφορίας για όλους, η οποία θα διαφυλάσσει τα δικαιώματα του ανθρώπου και την ελευθερία έκφρασης, καθώς και την πολιτιστική και γλωσσική πολυμορφία, όπως δηλώνεται στη Δήλωση Αρχών που εγκρίθηκε κατά την πρώτη φάση της Διάσκεψης Κορυφής.[3] Αυτή είναι η θεώρηση την οποία θα έχει η ΕΕ στη δεύτερη φάση της WSIS για να ενισχυθούν οι στέρεες βάσεις που τέθηκαν για παγκόσμια κοινωνία της πληροφορίας. Κρίνεται σκόπιμο, επομένως, να μην τεθούν σε συζήτηση και πάλι τα θέματα που διευθετήθηκαν στη Γενεύη.

Η ΕΕ κρίνει ότι κύριος σκοπός στην Τύνιδα είναι να μετατραπούν οι αρχές σε δράσεις και να δοθεί το έναυσμα σε όλους τους ενδιαφερόμενους παράγοντες να κινηθούν δραστήρια προς την κατεύθυνση της υλοποίησης, εστιάζοντας σε περιορισμένο αριθμό προτεραιοτήτων για να επιτευχθούν απτά αποτελέσματα . Η προσέγγιση αυτή επιβεβαιώθηκε στα συμπεράσματα του τελευταίου Συμβουλίου Υπουργών Τηλεπικοινωνιών[4].

Σύμφωνα με τα εν λόγω συμπεράσματα, η συμβολή της EΕ στη δεύτερη φάση της WSIS πρέπει να βασισθεί στις προτεραιότητες και τις εμπειρίες από τις κοινοτικές πολιτικές, οι οποίες περιγράφονται στο επόμενο τμήμα. Η Επιτροπή κρίνει επομένως σκόπιμο να αξιοποιηθούν οι θετικές εξελίξεις μετά την πρώτη φάση της WSIS και να προωθηθούν και άλλες δράσεις σε πεδία όπου έχει σημειωθεί πρόοδος. Προς το σκοπό αυτό, η ΕΕ συνεργάζεται επίσης με τρίτες χώρες με τις οποίες προβλέπονται συντονισμένες θέσεις σε διεθνείς φορείς όπως η WSIS (π.χ. με Ρωσία, Ουκρανία).

2.1. Διατήρηση του κεκτημένου της Γενεύης

Η PrepCom-2 επεσήμανε τους κινδύνους που υπάρχουν εάν τεθούν και πάλι σε συζήτηση οι αρχές που έχουν συμφωνηθεί. Η ΕΕ δεν επιθυμεί μια τέτοια εξέλιξη. Ωστόσο, εάν τελικά ανοίξει πάλι η συζήτηση, η ΕΕ οφείλει να τονίσει τη σημασία που προσδίδει στον καίριο ρόλο των δικαιωμάτων του ανθρώπου στην κοινωνία της πληροφορίας. Ο ρόλος αυτός θεμελιώνεται σε ευρεία σειρά κειμένων της διεθνούς κοινότητας που αφορούν την ελευθερία έκφρασης και άποψης και την ελευθερία λήψης πληροφοριών, μεταξύ των οποίων είναι η Οικoυμεvική Διακήρυξη τωv Δικαιωμάτωv τoυ Αvθρώπoυ και το Διεθνές Σύμφωνο για τα ατομικά και πολιτικά δικαιώματα. Η εμφάνιση νέων μέσων δεν πρέπει να αποτελέσει το πρόσχημα για να υπονομευθεί ο πλήρης σεβασμός των δικαιωμάτων αυτών. Για να τονίσει τα σημεία αυτά, η ΕΕ θα μπορούσε να βασισθεί επίσης στις πρόσφατες δραστηριότητες του Συμβουλίου της Ευρώπης[5], καθώς και στις διατάξεις που έχει εγκρίνει η ίδια στο πεδίο των δικαιωμάτων του ανθρώπου, μεταξύ των οποίων είναι και ο Χάρτης Θεμελιωδών Δικαιωμάτων.

Όσον αφορά τον τόπο διεξαγωγής της δεύτερης διάσκεψης κορυφής στη Τυνησία, η ΕΕ επισημαίνει ότι εξακολουθούν να υπάρχουν αρκετά πεδία τα οποία αντιβαίνουν το σεβασμό των δικαιωμάτων του ανθρώπου, και ιδίως το σεβασμό της ελευθερίας του εκφράζεσθαι και του συνεταιρίζεσθαι . Οι ελευθερίες αυτές είναι ζωτικής σημασίας για τη δημοκρατική διαδικασία και την ενθάρρυνση της οικονομικής και κοινωνικής ανάπτυξης. Η Τυνησία, ως χώρα υποδοχής της WSIS, έχει την ευκαιρία να δώσει το καλό παράδειγμα εφαρμόζοντας τη Δήλωση Αρχών και το Σχέδιο Δράσης της Γενεύης. Η ΕΕ προσδίδει μεγάλη σημασία στην πλήρη συμμετοχή των ΜΚΟ, καθώς και των αναπτυσσόμενων χωρών, στη WSIS[6].

Όσον αφορά τα τελικά κείμενα που θα προκύψουν στην Τύνιδα, η ΕΕ θα εξετάσει εάν θα εγείρει ορισμένα θέματα στα οποία έχει σημειωθεί πρόοδος και μπορούν να προχωρήσουν περισσότερο. Από την πρώτη φάση της WSIS, παρατηρούνται απτά αποτελέσματα στις αναδυόμενες οικονομίες λόγω της δημιουργίας κατάλληλου περιβάλλοντος. Η ΕΕ κρίνει ότι η προσπάθεια αυτή πρέπει να συνοδευθεί από την ανάπτυξη της πρόσβασης με αναλυτικές στρατηγικές για την ανάπτυξη της κοινωνίας της πληροφορίας, καθώς και για την ανάπτυξη δημιουργικού περιεχομένου και εφαρμογών. Πρέπει να δοθεί προτεραιότητα στην κοινωνική ένταξη και στη βελτίωση του βιοτικού επιπέδου των πολιτών, όπου θα περιλαμβάνονται οι ΤΠΕ προς όφελος της δημοκρατίας, η ορθή διαχείριση και η προωθημένη προστασία σε περιπτώσεις έκτακτης ανάγκης (συστήματα έγκαιρης προειδοποίησης σε περιπτώσεις θεομηνιών). Τέλος, πρέπει να τονισθεί ο ρόλος των ενεργών πολιτικών καινοτομίας που επικεντρώνονται στις ΤΠΕ.

2.2. Προώθηση της κατάστρωσης αναλυτικών στρατηγικών για την κοινωνία της πληροφορίας

Η ΕΕ προσπαθεί να δώσει νέα ώθηση στην κοινωνία της πληροφορίας για όλους. Αυτό πρέπει να αντανακλάται με σαφήνεια στις πολιτικές αποφάσεις και να εκφρασθεί με την υιοθέτηση αναλυτικών στρατηγικών για την κοινωνία της πληροφορίας σε εθνικό και περιφερειακό επίπεδο σε όλα τα κράτη μέλη του ΟΗΕ. Οι στρατηγικές αυτές πρέπει να καταστρωθούν με ανοικτή διαδικασία στην οποία θα συμμετέχουν όλοι οι ενδιαφερόμενοι παράγοντες. Η ΕΕ έχει να προσφέρει τη μεγάλη πείρα της σε θέματα στρατηγικής και ρυθμίσεων.

Στρατηγικές για την ανάπτυξη της κοινωνίας της πληροφορίας: Με βάση την επικείμενη πρωτοβουλία i2010 , η ΕΕ πρέπει να εκμεταλλευθεί την ώθηση που δημιουργήθηκε από δύο εξελίξεις: αφενός, οι ΤΠΕ εισέρχονται σε μια περίοδο μαζικής εγκατάστασης· αφετέρου, εμφανίζεται ένα νέο κύμα τεχνολογικής προόδου από τη σύγκλιση του κλάδου των ηλεκτρονικών υπολογιστών και του κλάδου των καταναλωτικών ηλεκτρονικών ειδών. Η πρωτοβουλία i2010 πρέπει να εστιασθεί σε τρεις στόχους: τη δημιουργία ενιαίου ευρωπαϊκού χώρου της πληροφορίας, την ενθάρρυνση της καινοτομίας και των επενδύσεων στις ΤΠΕ και την εξασφάλιση της κοινωνικής ένταξης, τη βελτίωση των δημοσίων υπηρεσιών και την ποιότητα ζωής. Η πρωτοβουλία πρέπει να στηριχθεί σε έναν μηχανισμό υλοποίησης βασισμένο στη συγκριτική αξιολόγηση και την ανταλλαγή βέλτιστης πρακτικής, καθώς και στη συνεργασία με τους ενδιαφερόμενους παράγοντες.

Ρυθμιστικό περιβάλλον: Tο ρυθμιστικό πλαίσιο των ευρωπαϊκών ηλεκτρονικών επικοινωνιών τέθηκε σε ισχύ το 2002. Εκεί όπου το πλαίσιο εφαρμόσθηκε με συνέπεια και με αποτελεσματικότητα, συνέβαλε στο άνοιγμα του ανταγωνισμού. Στην επανεξέταση του πλαισίου αυτού που έχει προγραμματισθεί για το 2006 θα ληφθούν ίσως υπόψη οι εξελίξεις στις νέες τεχνολογίες, εάν χρειασθεί. Εκτός ΕΕ, το πλαίσιο θα εφαρμοσθεί από τις υποψήφιες προς ένταξη χώρες, αποτελεί μάλιστα σημείο αναφοράς για πολλές τρίτες χώρες.

Η ΕΕ θα στηριχθεί στην πείρα που θα αποκομίσει από την πρωτοβουλία i2010 και στο ρυθμιστικό της πλαίσιο για τις ηλεκτρονικές επικοινωνίες στον τακτικό εξωτερικό διάλογο που διατηρεί με συγκεκριμένες χώρες ή ομάδες χωρών, ιδίως με τις χώρες της Λατινικής Αμερικής και της Καραϊβικής, καθώς και με την ομάδα των χωρών της Μεσογείου.

2.3. Εκμετάλλευση του δυναμισμού και του αντίκτυπου της Ε&Α

Με τα ευρωπαϊκά προγράμματα πλαίσιο Ε&Α τα έργα ΤΠΕ υποστηρίζονται από τη δεκαετία του ’80. Στο τρέχον 6ο πρόγραμμα (2002-2006), ποσό 3,6 δις € προορίζεται για τις ΤΠΕ με βάση την προτεραιότητα “Τεχνολογίες της Κοινωνίας της Πληροφορίας (ΤΚΠ)”. Επειδή η διεθνής συνεργασία στην Ε&Α είναι επίσης υψηλής προτεραιότητας για την ευρωπαϊκή έρευνα, έχει διατεθεί συνολικό ποσό 315 εκατομ. € για την υποστήριξή της.

Η Επιτροπή ενέκρινε πρόσφατα την πρότασή της για το 7ο ΠΠ (2007-2013)[7]. Πρέπει να διατηρηθεί η μεγάλη έμφαση στις ΤΠΕ, έτσι ώστε η Ευρώπη να μπορεί να κατευθύνει και να διαμορφώνει τις μελλοντικές εξελίξεις στις ΤΠΕ για να εκπληρωθούν τα αιτήματα της κοινωνίας και των πολιτών. Προς το σκοπό αυτό, πρέπει να διατίθενται 1,8 δις € ετησίως για τις ΤΠΕ. Η νέα προτεραιότητα ΤΚΠ πρέπει να εστιασθεί στην τεχνολογία, τις νέες προοπτικές για τις ΤΠΕ (π.χ. σύνδεσή τους με τις βιοεπιστήμες), την πολυεπιστημονική ολοκλήρωση, και τις μελλοντικές και νεοεμφανιζόμενες τεχνολογίες.

Τέλος, με την πρόταση επιζητείται να ενισχυθεί η διεθνής συνεργασία σε έργα Ε&Α στα θεματικά πεδία μέσω : α) του ανοίγματος όλων των δραστηριοτήτων στους ερευνητές τρίτων χωρών, και β) ανάλογων συντονιστικών δράσεων που θα στοχεύουν σε συγκεκριμένες χώρες ή ομάδες χωρών (π.χ. βιομηχανικές και προηγμένες χώρες, αναπτυσσόμενες χώρες με αναδυόμενη οικονομία, υποψήφιες προς ένταξη χώρες).

Η προσπάθεια αυτή πρέπει να συνοδευθεί από οριζόντιες δράσεις για να υποστηριχθεί η διεθνής συνεργασία σε άλλα τμήματα του ΠΠ, ιδίως με βάση τις συνιστώσες “Ικανότητες” και “Κόσμος”. Έτσι θα δημιουργηθούν νέες δυνατότητες διεθνούς συνεργασίας.

2.4. Ανάπτυξη ηλ-εφαρμογών και περιεχομένων

Από την αρχή της διαδικασίας WSIS, η ΕΕ ήταν υπέρ της εστίασης σε ολιγάριθμες εφαρμογές προτεραιότητας, λαμβάνοντας υπόψη τόσο την αξία τους για τους πολίτες όσο και την άμεση συμμετοχή των δημοσίων αρχών στην ανάπτυξή τους: ηλ-εκπαίδευση, ηλε-διαχείριση, ηλ-υγεία και ένα πλαίσιο για το ηλ-επιχειρείν. Αυτές ήταν προτεραιότητες με ανάλογους πολιτικούς στόχους βάσει του σχεδίου δράσης e Europe 2005, οι οποίες οδήγησαν σε έργα χρηματοδοτούμενα από το ΠΠ Ε&Α και σε διεθνή συνεργασία μεταξύ της ΕΕ και τρίτων χωρών στο πεδίο των ΤΠΕ.

Με βάση την Eυρω-Mεσογειακή Εταιρική Σχέση (EuroMED) , έχουν αρχίσει περιφερειακά πιλοτικά έργα στην υγεία, την καινοτομία και την εκπαίδευση, το ηλ-εμπόριο και τον τουρισμό και τον πολιτισμό. Δημιουργήθηκαν δύο δίκτυα: το EUMEDIS για να χρηματοδοτηθεί η σύνδεση μεταξύ ευρωπαϊκών και μεσογειακών ερευνητικών κέντρων, και το EUMEDCONNECT για να διευκολυνθεί η διασύνδεση μεταξύ πανεπιστημίων και ερευνητικών κέντρων της Μεσογείου.

Με το @LIS (Συμμαχία για την Κοινωνία της Πληροφορίας), πρόγραμμα της ΕΕ για τις χώρες της Λατινικής Αμερικής , χρηματοδοτούνται δέκα εννέα εφαρμογές ΤΠΕ σε τέσσερις τομείς προτεραιότητας: τοπική ηλ-διαχείριση, ηλ-εκπαίδευση και πολιτιστική ποικιλομορφία, ηλε-δημόσια υγεία, και ηλ-ένταξη. Με το πρόγραμμα @LIS έχουν δημιουργηθεί επίσης τρία δίκτυα, και συγκεκριμένα ένα δίκτυο ρυθμιστών, ένα δίκτυο ερευνητών και ένα δίκτυο παραγόντων. Επίσης με το πρόγραμμα αυτό προωθούνται τα ανοικτά και διεθνή πρότυπα.

Σε ό,τι αφορά τις Aσιατικές χώρες , η ΕΕ έχει καταρτίσει το Πρόγραμμα Asi@ICT . Το πρόγραμμα αυτό καλύπτει έξι πεδία: τη γεωργία, την εκπαίδευση, την ηλε-διαχείριση, το περιβάλλον, την υγεία και τις μεταφορές. Αυτό που επιδιώκεται είναι να δημιουργηθούν ευρείες και στέρεες τεχνολογικές και οικονομικές σχέσεις μεταξύ Ασίας και Ευρώπης. Επίσης, έχουν συναφθεί διμερείς συμφωνίες με την Κίνα και την Ινδία. Το 2003 διοργανώθηκε η “Εβδομάδα της Κοινωνίας της Πληροφορίας EΕ-Κίνας”, μετά την οποία ακολούθησε ευρύτερος διάλογος μεταξύ ΕΕ και Κίνας για την κοινωνία της πληροφορίας.

Εκτός από την υπογραφή της Κοινής Θέσης ΑΚΕ-EΕ για την κοινωνία της πληροφορίας για την ανάπτυξη, η Ευρωπαϊκή Επιτροπή αύξησε τη χρηματοδοτική της συνδρομή στην αναπτυξιακή βοήθεια για τα έργα που αφορούν τις ΤΠΕ. Διατίθενται περίπου 110 εκατομ. € από το Eυρωπαϊκό Ταμείο Ανάπτυξης για την επιλογή δραστηριοτήτων, το εύρος των οποίων κυμαίνεται από το έργο ηλ-εμπορίου στην Κοινή Αγορά της Νοτιο-Ανατολικής Αφρικής έως ένα πρόγραμμα σε κλίμακα ηπείρου για να εξασφαλισθεί Αφρικανική παρακολούθηση του Περιβάλλοντος για Αειφόρο Ανάπτυξη (AMESD).

Ακόμη, κατά την περίοδο 2003-2008, ο Επενδυτικός Μηχανισμός , ο οποίος συνιστά χρηματοδότηση 2,2 δις € που διαχειρίζεται η Eυρωπαϊκή Τράπεζα Επενδύσεων (EΤΕπ) για την ανάπτυξη του ιδιωτικού τομέα, θα παρέχει χρηματοδοτικούς πόρους, συμπεριλαμβανομένων των κεφαλαίων επιχειρηματικού κινδύνου, για να βοηθηθεί η ανάπτυξη του ιδιωτικού τομέα και για να διευκολυνθεί η άντληση εγχώριων και ξένων κεφαλαίων προς το σκοπό αυτό. Η EΤΕπ θα συμπληρώσει το ποσό αυτό με 1,7 δις € από δικούς της πόρους.

Επιπλέον, με 110 εκατομ. € από το πρόγραμμα της εταιρικής σχέσης ΕΕ-ΑΚΕ Pro€Invest προωθούνται οι ροές επενδύσεων και τεχνολογίας σε μικρομεσαίες επιχειρήσεις που δραστηριοποιούνται σε καίριους τομείς, μεταξύ των οποίων είναι οι ΤΠΕ. Tο πρόγραμμα διαχειρίζεται το Κέντρο Ανάπτυξης των Επιχειρήσεων, το οποίο έχει ιδρυθεί από όμιλο χωρών της ΑΚΕ και από την ΕΕ, στο πλαίσιο της συμφωνίας του Cotonou.

2.5. Αξιοποίηση των δυνατοτήτων των ΤΠΕ για την ανάπτυξη

Εντασσόμενος στους αναπτυξιακούς στόχους της χιλιετίας (MDGs), γενικός στόχος της κοινοτικής αναπτυξιακής πολιτικής είναι να μειωθεί όσο το δυνατόν περισσότερο η φτώχεια. Έτσι εξηγείται η σημασία που αποδίδει η ΕΕ στη γεφύρωση του ψηφιακού χάσματος και στην αξιοποίηση των δυνατοτήτων των ΤΠΕ ως πολιτικού μέσου ανάπτυξης.

Η κατάσταση στις χώρες της Αφρικής νοτίως της Σαχάρας απαιτεί ιδιαίτερη προσοχή. Η καθυστέρηση στην ανάπτυξη των υποδομών (κεντρικά δίκτυα και τοπικοί βρόχοι) ενέχει τον κίνδυνο να απομονωθούν ολόκληρες περιοχές της αφρικανικής ηπείρου. Οι δυνάμεις της αγοράς και μόνον δεν αρκούν για να αρχίσει μια διαδικασία ανάπτυξης, η οποία θα είναι ταυτόχρονα αειφόρος και θα καλύπτει όλη την ήπειρο. Συνεπώς, θα ήταν απαραίτητη η παρέμβαση του δημόσιου τομέα. Η ΕΕ με τους Αφρικανούς εταίρους της – και ιδίως τη Νέα Εταιρική Σχέση για την Ανάπτυξη της Αφρικής (NEPAD)[8] – και σε συνεργασία με τις αναπτυξιακές τράπεζες και τον ιδιωτικό τομέα, συνεχίζει να βλέπει θετικά μια πρωτοβουλία ανάπτυξης των υποδομών στην αφρικανική ήπειρο. Επίσης, οι προσπάθειες εκπαίδευσης είναι απαραίτητες για να αποκτήσουν οι εργαζόμενοι και ο πληθυσμός γενικότερα τα αναγκαία προσόντα στις ΤΠΕ. Αυτό θα μπορούσε να γίνει με σύμπραξη του ιδιωτικού τομέα και του κλάδου των ΤΠΕ.

Από την άλλη πλευρά, το θέμα του περιεχομένου των ΤΠΕ έχει συχνά αγνοηθεί όταν πρόκειται για ΤΠΕ και ανάπτυξη. Η δημιουργία όμως και η ενίσχυση ενός κλάδου περιεχομένου στις αναπτυσσόμενες χώρες παρουσιάζει σημαντικά πλεονεκτήματα: κοινωνικά , διότι προσφέρει περιεχόμενα από τους φορείς εκμετάλλευσης στην κοινωνία σε στενή επαφή με αυτήν, τις ανάγκες της, τις προσδοκίες της και τα αιτήματά της· πολιτιστικά , διότι βοηθά να διατηρηθούν ζωντανοί οι τοπικοί πολιτισμοί και επιτρέπει την παρουσία τους στον υπόλοιπο κόσμο, διαφυλάσσοντας και εμπλουτίζοντας έτσι την πολιτιστική ποικιλομορφία· οικονομικά , διότι δημιουργεί τοπικές θέσεις απασχόλησης, βασίζεται σε ίδιους αειφόρους πόρους και αποτελεί πηγή εσόδων σε περίπτωση εξαγωγής.

3. Η αποψη της ΕΕ για τα εκκρεμη θεματα

Τα κύρια σημεία που συζητήθηκαν στη δεύτερη φάση της WSIS είναι δύο θέματα που έμειναν εκκρεμή μετά της Σύνοδο Κορυφής της Γενεύης: οι μηχανισμοί χρηματοδότησης για τη γεφύρωση του ψηφιακού χάσματος και η διαχείριση του Ίντερνετ.

3.1. Μηχανισμοί χρηματοδότησης

Οι μηχανισμοί χρηματοδότησης για τη γεφύρωση του ψηφιακού χάσματος στις αναπτυσσόμενες χώρες ήταν ένα από τα πλέον διαφιλονικούμενα θέματα της πρώτης φάσης της WSIS. Επειδή δεν ήταν δυνατόν να επιτευχθεί συμφωνία, αποφασίσθηκε να συγκροτηθεί μια επιχειρησιακή ομάδα για τους μηχανισμούς χρηματοδότησης (TFFM), η οποία θα έχει ως αποστολή “να επανεξετάσει διεξοδικά κατά πόσον είναι κατάλληλοι για να επιτευχθούν οι προκλήσεις των ΤΠΕ για την ανάπτυξη”.

Ταυτόχρονα, ο Πρόεδρος Wade της Σενεγάλης υποστήριξε τη δημιουργία ενός εθελοντικού Ταμείου Ψηφιακής Αλληλεγγύης (DSF). Η πρωτοβουλία του είχε θετική ανταπόκριση στις αφρικανικές και, γενικότερα, τις αναπτυσσόμενες χώρες. Το DSF ξεκίνησε στις 14 Mαρτίου 2005 στη Γενεύη. Συστάθηκε ως ινστιτούτο υπαγόμενο στο ελβετικό δίκαιο, με έδρα τη Γενεύη και με την υποστήριξη ορισμένων τοπικών/περιφερειακών κοινοτήτων (Δήμοι της Γενεύης, της Λυών, της Βασκικής Κυβέρνησης)[9].

Με βάση τα πορίσματα της έκθεσης TFFM, το Συμβούλιο της ΕΕ εξέδωσε συμπεράσματα στις 17 Φεβρουαρίου[10] για τους μηχανισμούς χρηματοδότησης δηλώνοντας “ότι ένα νέο Ταμείο των Ηνωμένων Εθνών δεν θα ήταν αποτελεσματικό μέσο για τη γεφύρωση του ψηφιακού χάσματος” και ότι “απαιτείται σφαιρικότερη προσέγγιση για να κινητοποιηθούν οι ανθρώπινοι, χρηματοδοτικοί και τεχνολογικοί πόροι”. Το υπόβαθρο της θέσης της ΕΕ για το εθελοντικό DSF στοιχειοθετείται από τέσσερα κριτήρια: το Ταμείο έχει έδρα τη Γενεύη, είναι εθελοντικό ως προς τη φύση του, είναι συμπληρωματικό των υπαρχόντων μηχανισμών και διαπνέεται από την προσέγγιση ότι πρέπει να συμμετέχουν πολλοί παράγοντες.

Η PrepCom-2 ενέκρινε τη διατύπωση επί της οποίας υπήρξε συμφωνία όσον αφορά τα συμπεράσματα για την έκθεση TFFM, τα οποία συμβαδίζουν με τη θέση της ΕΕ[11]. Εάν επαναληφθούν οι διαπραγματεύσεις αργότερα, η ΕΕ θα εξηγήσει τις απόψεις της στους εταίρους της και θα δώσει ιδιαίτερη έμφαση στα συμπεράσματα της έκθεσης TFFM: ένα ταμείο δεν μπορεί να είναι η απάντηση στις ανάγκες χρηματοδότησης· αντ’αυτού, μια σαφής δέσμευση να χρησιμοποιηθούν οι υπάρχοντες μηχανισμοί θα οδηγήσει σε συγκεκριμένα και απτά αποτελέσματα.

Επίσης, σύμφωνα με τα συμπεράσματα του Συμβουλίου τον Φεβρουάριο, η ΕΕ θα ενημερώσει τους εταίρους της για πιθανά μέτρα, έργα και προγράμματα. Προς το σκοπό αυτό, η Επιτροπή και τα κράτη μέλη προγραμματίζουν τη δημοσίευση ενός φυλλαδίου όπου θα εξηγείται με ποιο τρόπο οι αναπτυσσόμενες χώρες μπορούν να εντάξουν καλύτερα τις ΤΠΕ τους στις αναπτυξιακές τους πολιτικές.

3.2. Διαχείριση του Ίντερνετ

Σύμφωνα με το σχέδιο δράσης της Γενεύης, ο Γενικός Γραμματέας του ΟΗΕ συγκρότησε μια ομάδα εργασίας για τη διαχείριση του Ίντερνετ (WGIG) με αποστολή α) να εκπονήσει έναν ορισμό εργασίας για τον όρο «διαχείριση του Ίντερνετ», β) να προσδιορίσει τα σχετικά με αυτήν θέματα δημόσιας πολιτικής, γ) να αναπτύξει ενιαία κατανόηση των αντίστοιχων ρόλων και αρμοδιοτήτων των κυβερνήσεων, των υπαρχόντων διακυβερνητικών και διεθνών οργανισμών και άλλων φορέων, καθώς και του ιδιωτικού τομέα και της κοινωνίας των πολιτών και δ) να εκπονήσει έκθεση για τα αποτελέσματα της δραστηριότητας αυτής, την οποία θα υποβάλει στη δεύτερη φάση της WSIS.

Όπως έχει δηλώσει σε προηγούμενη ανακοίνωσή της[12], η Επιτροπή αξιοποιεί πλέον το έργο των Γενικών Γραμματέων των κρατών μελών, οι οποίοι συναντώνται τακτικά υπό την προεδρία της Επιτροπής. Έχουν συναντηθεί οκτώ φορές από τις 17 Μαρτίου που ήταν η πρώτη τους συνάντηση.

Μεταξύ των προτεραιοτήτων που έθεσε η ομάδα Γενικών Γραμματέων είναι η διεθνοποίηση της διαχείρισης του βασικού κορμού πόρων του Ίντερνετ, δηλαδή το σύστημα ονομάτων τομέα (χώρου), οι διευθύνσεις IP και το σύστημα εξυπηρετητή πυρήνα, φαίνεται ότι είναι ένα από τα κύρια θέματα υπό συζήτηση σήμερα.

Η ΕΕ πιστεύει ότι χρειάζεται ένα νέο μοντέλο συνεργασίας για να αποκτήσουν ουσία όσα προβλέπει η Δήλωση Αρχών της WSIS σχετικά με τον καίριο ρόλο που έχουν στη διαχείριση του Ίντερνετ όλοι οι παράγοντες, ήτοι οι κυβερνήσεις, ο ιδιωτικός τομέας, η κοινωνία των πολιτών και οι διεθνείς οργανισμοί. Οι υπάρχοντες μηχανισμοί διαχείρισης του Ίντερνετ πρέπει να θεμελιωθούν σε πιο στέρεα δημοκρατική, διαφανή και πολύπλευρη βάση, με μεγαλύτερη έμφαση στο δημόσιο πολιτικό συμφέρον όλων των κυβερνήσεων.

Αυτό το νέο μοντέλο πρέπει να βασισθεί στις εξής αρχές:

(1) δεν πρέπει να υποκαταστήσει τους υπάρχοντες μηχανισμούς ή όργανα αλλά να στηριχθεί στις υπάρχουσες δομές διαχείρισης του Ίντερνετ, με ιδιαίτερη έμφαση στην αλληλοσυμπλήρωση όλων των παραγόντων που ενέχονται στη διαδικασία αυτή: κυβερνήσεις, ιδιωτικός τομέας, κοινωνία των πολιτών και διεθνείς οργανισμοί·

(2) το νέο μοντέλο συνεργασίας δημοσίου-ιδιωτικού τομέα θα συντελέσει σε βιώσιμη σταθερότητα και στιβαρότητα του Ίντερνετ με κατάλληλη αντιμετώπιση των θεμάτων δημόσιας πολιτικής που σχετίζονται με καίριες πτυχές της διαχείρισης του Ίντερνετ.

Η ΕΕ πιστεύει ότι οι κυβερνήσεις έχουν ιδιαίτερη αποστολή και ευθύνη έναντι των πολιτών τους και ότι ο ρόλος τους σε αυτό το νέο μοντέλο συνεργασίας πρέπει να εστιασθεί περισσότερο στα κύρια θέματα δημόσιας πολιτικής και να μην υπεισέλθει σε θέματα καθημερινής λειτουργίας.

Επίσης, η ΕΕ πρέπει να εμμείνει σθεναρά στη δέσμευσή της για τις αρχές αρχιτεκτονικής του Ίντερνετ, μεταξύ των οποίων είναι η διαλειτουργικότητα, το ανοικτό πνεύμα και η αρχή της διατερματικής σύνδεσης.

Κοινή προσέγγιση των κρατών της ΕΕ μελών της WGIG στα αντίστοιχα θέματα που αφορούν την αποστολή της εξασφαλίζεται με τις κατευθύνσεις για τη διαχείριση του Ίντερνετ που εξέδωσε η Επιτροπή των Μόνιμων Αντιπροσώπων (COREPER) στις 13 Oκτωβρίου 2004[13]. Στις κατευθύνσεις σκιαγραφούνται τα κύρια θέματα που πρέπει αντιμετωπισθούν από κοινοτική άποψη και τα εν λόγω κράτη καλούνται να συντονισθούν σε επίπεδο Συμβουλίου εφόσον χρειασθεί.

4. Tι μελλει γενεσθαι

Έχει αρχίσει η συζήτηση για έναν πιθανό μηχανισμό που θα εξασφαλίζει κατάλληλη υλοποίηση του σχεδίου δράσης της Γενεύης και τη συνέχεια που θα δοθεί πολιτικά στη Διάσκεψη Κορυφής. Ο μηχανισμός υλοποίησης αφορά την τεχνική παρακολούθηση των επιτελούμενων δραστηριοτήτων, ενώ η πολιτική συνέχεια της Διάσκεψης Κορυφής αφορά τη διαδικασία που θα ακολουθήσει μετά την WSIS στα πλαίσιο του ΟΗΕ.

4.1. Μηχανισμός υλοποίησης

Μείζονες οργανισμοί του ΟΗΕ έχουν λάβει ενεργά μέρος στη διαδικασία της WSIS και αναμένεται ότι θα συνεχίσουν να μετέχουν. Η ITU, ως υπηρεσία υποστήριξης, θα ασχοληθεί με τα περισσότερα θέματα που αφορούν τα ηλεκτρονικά δίκτυα επικοινωνιών, την ανάπτυξη της πρόσβασης και τη διασυνδεσιμότητα. Άλλες υπηρεσίες θα αναπτύξουν πρωτοβουλίες στα πεδία αρμοδιότητάς τους (βλ. παράρτημα 2). Ακόμη, οι αναφορές του ΠΟΕ για ελευθέρωση των τηλεπικοινωνιών και των σχετικών τομέων και οι δραστηριότητες της Παγκόσμιας Τράπεζας αποδείχθηκαν αποτελεσματικές στην προώθηση της ευρύτερης χρήσης των ΤΠΕ και αφορούν επομένως άμεσα το έργο της WSIS.

Ως κύριοι αποδέκτες του σχεδίου δράσης, οι κυβερνήσεις, ο ιδιωτικός τομέας και η κοινωνία των πολιτών θα αναπτύξουν δράσεις. Το σχέδιο δράσης και τα τελικά έγγραφα που θα εγκριθούν στην Τύνιδα θα παρέχουν ένα πλαίσιο αναφοράς, το ζήτημα είναι όμως πώς θα συντονισθεί και θα προωθηθεί η αλληλοσυμπλήρωση των διαφόρων πρωτοβουλιών.

Η ΕΕ έχει καταστήσει σαφές ότι ένας τέτοιος μηχανισμός πρέπει να είναι απλός και αποτελεσματικός και να βασίζεται σε αποκεντρωμένες δραστηριότητες μέσα στο υπάρχον πλαίσιο του συστήματος του ΟΗΕ. Πρέπει να λειτουργεί με ανοικτή μέθοδο συντονισμού[14] και να προωθεί την αλληλοσυμπλήρωση των πρωτοβουλιών ούτως ώστε να εξασφαλισθεί ότι θα αξιοποιηθούν όλες οι δυνατότητες των ΤΠΕ.

4.2. Απογραφή

Η απογραφή άρχισε από την Εκτελεστική Γραμματεία της WSIS για να καταγραφούν οι δραστηριότητες βάσει του σχεδίου δράσης που έχουν αναλάβει οι διάφοροι παράγοντες. Η ΕΕ συνέβαλε με ένα έγγραφο, όπου περιγράφονται η εκτενής σειρά δραστηριοτήτων που επιτελούνται σε επίπεδο ΕΕ, και οι δράσεις των κρατών μελών. Αυτή η συμβολή της ΕΕ έχει περιληφθεί στη βάση δεδομένων των ITU/WSIS και διατίθεται προς τηλεφόρτωση[15].

Η απογραφή είναι το πρώτο βήμα στη διαδικασία υλοποίησης και αναμένεται ότι θα διαρκέσει πέραν της Συνόδου Κορυφής στην Τύνιδα, όπως προβλέπει η Γραμματεία της WSIS. Ωστόσο, ίσως χρειασθεί να βελτιωθεί η δομή της βάσης δεδομένων και των σχετικών δημοσιεύσεων. Επίσης, πρέπει να περιληφθεί στην τελική έκθεση για την απογραφή λεπτομερής ανάλυση των επιπτώσεων που μπορεί να έχει αυτή η βάση δεδομένων ως σημείο αναφοράς για τις πολιτικές των διαφόρων παραγόντων.

4.3. Συνέχεια της WSIS

Εκτός από το μηχανισμό υλοποίησης, η επόμενη PrepCom θα ασχοληθεί με τη συνέχεια των Συνόδων Κορυφής WSIS της Γενεύης και της Τύνιδας. Σύμφωνα με τις προηγούμενες τοποθετήσεις της ΕΕ, η Επιτροπή δεν είναι υπέρ της αυτόματης συνέχισης με επανάληψη της Συνόδου μετά από πέντε ή δέκα χρόνια, προτιμώντας περισσότερο τις ad hoc απογραφές αναλόγως των αναγκών, αυτό μάλιστα και για τη διαχείριση του Ίντερνετ. Κρίνει ότι το θέμα του ψηφιακού χάσματος πρέπει να συνδεθεί στενά με τους αναπτυξιακούς στόχους της χιλιετίας. Η συνιστώσα αυτή πρέπει επομένως να ενταχθεί στην ευρύτερη διαδικασία των αναπτυξιακών στόχων της χιλιετίας που έχουν καθορισθεί.

Η ΕΕ οφείλει να παρακολουθεί στενά τις αποφάσεις του Γενικού Γραμματέα του ΟΗΕ στο θέμα αυτό και να συντονίσει αναλόγως τη θέση της.

5. Συμπερασματα

Όπως και στην προηγούμενη φάση, η ΕΕ θα μπορεί να μιλά με μια φωνή και θα είναι σε θέση να επηρεάσει το διάλογο κατά τη διάρκεια της προπαρασκευαστικής διαδικασίας και της Συνόδου της WSIS. Η πρόκληση είναι τώρα να πεισθούν οι εταίροι μας ότι η κοινωνία της πληροφορίας δεν είναι μια παγιωμένη έννοια και ότι πρέπει να είμαστε έτοιμοι για την περαιτέρω εξέλιξη που βαίνει προς την κοινωνία της γνώσης. Στο πλαίσιο αυτό, πρέπει κατά προτεραιότητα οι αρχές που έχουν ήδη συμφωνηθεί να υλοποιηθούν, έτσι ώστε να επιτραπεί στους πολίτες να αποκομίσουν τα οφέλη των ΤΠΕ και να προετοιμασθούν για τις μελλοντικές προκλήσεις που θα θέσουν οι οικονομικές, τεχνολογικές και κοινωνικές αλλαγές και η δημιουργικότητα του ανθρώπου.

ΠΑΡΑΡΤΗΜΑ 1 Κύριες εκδηλώσεις που οδηγούν στη Δεύτερη Σύσκεψη της Παγκόσμιας Διάσκεψης Κορυφής για την Κοινωνία της Πληροφορίας (WSIS)

18-20 Απριλίου 2005 | Tρίτη συνάντηση της ομάδας εργασίας για τη διαχείριση του Ίντερνετ (WGIG), Γενεύη. |

Mάιος 2005 | Αναμενόμενη έναρξη των δραστηριοτήτων μεταξύ των διασκέψεων (Ομάδα Friends of Chair, διαπραγματεύσεις για τους μηχανισμούς υλοποίησης της WSIS), Γενεύη. |

14-17 Ιουνίου 2005 | Tελευταία συνάντηση της ομάδας εργασίας για τη διαχείριση του Ίντερνετ (WGIG), Γενεύη. |

1 Ιουλίου 2005 | Αναμενόμενη δημοσίευση της έκθεσης της WGIG. |

18 Ιουλίου 2005 | Δημόσια παρουσίαση της έκθεσης της WGIG. |

15 Aυγούστου 2005 | Προθεσμία υποβολής σχολίων από τους παράγοντες για την έκθεση της WGIG. |

19-30 Σεπτεμβρίου 2005 | PrepCom-3, Γενεύη. |

16-18 Nοεμβρίου 2005 | Δεύτερη φάση της Παγκόσμιας Διάσκεψης για την Κοινωνία της Πληροφορίας (WSIS), Tύνιδα. |

ΠΑΡΑΡΤΗΜΑ 2 Όργανα του ΟΗΕ που συμμετέχουν στη διαδικασία της WSIS και πιθανός ρόλος τους στην υλοποίηση της WSIS

Φορέας / οργανισμός του ΟΗΕ | Πλήρης ονομασία | Πιθανό πεδίο αρμοδιότητας[16] |

ΓΓ ΟΗΕ | Γενικός Γραμματέας του ΟΗΕ | Παγκόσμια αρμοδιότητα της Παγκόσμιας Διάσκεψης για την Κοινωνία της Πληροφορίας (WSIS). |

ΓΣ ΟΗΕ | Γενική Συνέλευση του ΟΗΕ | Με το Ψήφισμα 56/183 της Γενικής Συνέλευσης του ΟΗΕ (21 Δεκεμβρίου 2001) εγκρίθηκε η πραγματοποίηση της WSIS. |

UNDESA | Τμήμα Οικονομικών και Κοινωνικών Υποθέσεων των Ηνωμένων Εθνών | Γενικός συντονισμός· ηλε-διαχείριση. |

ITU | Διεθνής Ένωση Τηλεπικοινωνιών | Υποδομή των ICT· κατασκευαστική ικανότητα· εμπιστοσύνη και ασφάλεια· διεθνής και περιφερειακή συνεργασία. |

UNESCO | Εκπαιδευτικός, Επιστημονικός και Πολιτιστικός Οργανισμός των Ηνωμένων Εθνών | Πρόσβαση στις πληροφορίες και τη γνώση· κατασκευαστική ικανότητα· ηλ-επιστήμη· πολιτιστική και γλωσσική πολυμορφία· μέσα· ηθική διάσταση της κοινωνίας της πληροφορίας. |

WGIG | Ομάδα εργασίας για τη διαχείριση του Ίντερνετ | Ad-hoc συγκρότηση ομάδας από το Γενικό Γραμματέα του ΟΗΕ για την κοινή κατανόηση της διαχείρισης του Ίντερνετ. |

TFFM | Επιχειρησιακή ομάδα για τους μηχανισμούς χρηματοδότησης | Ad-hoc συγκρότηση ομάδας από το Γενικό Γραμματέα του ΟΗΕ για την επανεξέταση των μηχανισμών χρηματοδότησης των ΤΠΕ. |

UNDP | Πρόγραμμα των Ηνωμένων Εθνών για την Ανάπτυξη | Αναπτυξιακοί στόχοι της χιλιετίας· διεθνής και περιφερειακή συνεργασία. |

UN ICT TF | Επιχειρησιακή ομάδα ΤΠΕ του ΟΗΕ ΣΗΜ:: Η θητεία της λήγει στα τέλη του 2005. Συζητείται η δημιουργία Παγκόσμιας Συμμαχίας για τις ΤΠΕ και την Ανάπτυξη που θα στηριχθεί στο έργο της επιχειρησιακής ομάδας. | Αναπτυξιακοί στόχοι της χιλιετίας· διεθνής και περιφερειακή συνεργασία. |

FAO | Οργανισμός Τροφίμων και Γεωργίας των Ηνωμένων Εθνών | ηλε-γεωργία. |

ILO (ΔΟΕ) | Διεθνής Οργάνωση Εργασίας | ηλ-απασχόληση. |

WHO (ΠΟΕ) | Παγκόσμιος Οργανισμός Υγείας | ηλ-υγεία· ηλε-περιβάλλον. |

WIPO | Παγκόσμιος Οργανισμός Διανοητικής Ιδιοκτησίας | Εμπιστοσύνη και ασφάλεια. |

WMO | Παγκόσμιος Μετεωρολογικός Οργανισμός | Αντιμετώπιση θεομηνιών. |

UNCTAD | Διάσκεψη των Ηνωμένων Εθνών για το εμπόριο και την ανάπτυξη | Συντονισμός ανάπτυξης. |

UNITAR | Ινστιτούτο των Ηνωμένων Εθνών για την Εκπαίδευση και την Έρευνα | Συνεργασία με τις τοπικές αρχές. |

UNEP | Πρόγραμμα των Ηνωμένων Εθνών για το περιβάλλον | ηλε-περιβάλλον. |

[1] Για το i2010 και το 7ο ΠΠ βλ. στη συνέχεια. Με το Ειδικό Πρόγραμμα Πολιτικής για τις ΤΠΕ του ΠΑΚ προτείνεται ποσό 800 εκατομ. € για την περίοδο 2007-2013 με σκοπό να ενθαρρυνθεί η ανάπτυξη και η χρήση των ΤΠΕ (βλ. Δελτίο τύπου IP/05/391 της 7ης Απριλίου 2005).

[2] Επίσπευση της προόδου για την επίτευξη των αναπτυξιακών στόχων της χιλιετίας: Η συμβολή της Ευρωπαϊκής Ένωσης, COM(2005) 132 τελικό· Επιτάχυνση της προόδου που σημειώνεται όσον αφορά την επίτευξη των αναπτυξιακών στόχων της χιλιετίας: Χρηματοδότηση της ανάπτυξης και αποτελεσματικότητα της βοήθειας, COM(2005) 133 τελικό· Συνοχή της αναπτυξιακής πολιτικής: Επιτάχυνση της προόδου που σημειώνεται όσον αφορά την επίτευξη των αναπτυξιακών στόχων της χιλιετίας, COM(2005) 134 τελικό· όλα της 12ης Απριλίου 2005.

[3] www.itu.int/wsis/index.html.

[4] Συμβούλιο Υπουργών Τηλεπικοινωνιών της 9ης Δεκεμβρίου 2004, www.eu2004.nl/default.asp?CMS_ TCP=tcpAsset&id=B44C0E30C17A46DA81E62332EA6C2B7AX1X51359X3 pp. 16ss.

[5] Ad-hoc επιτροπή εμπειρογνωμόνων για την κοινωνία της πληροφορίας (CAHSI),

www.coe.int/t/e/integrated_projects/democracy/02_Activities/00_CAHSI/.

[6] Βλ. Τελική δήλωση της ΕΕ επ’ευκαιρία του 5ου Συμβουλίου σύνδεσης ΕΕ-Tυνησίας, 31 Ιανουαρίου 2005.

[7] Πρόταση απόφασης του Ευρωπαϊκού Κοινοβουλίου και του Συμβουλίου για το 7ο πρόγραμμα πλαίσιο των δραστηριοτήτων έρευνας, τεχνολογικής ανάπτυξης και επίδειξης (2007 έως 2013), COM(2005)119 τελικό, 6 Aπριλίου 2005.

[8] Στρατηγικό πλαίσιο για την ανανέωση της Αφρικής που κατάστρωσε η 37η Διάσκεψη Κορυφής·του Οργανισμού Αφρικανικής Ενότητας; τον Ιούλιο του 2001, βλ. www.nepad.org.

[9] Βλ. www.dsf-fsn.org/eu/15c-en.htm.

[10] www.eu2005.lu/en/actualites/conseil/2005/02/17ecofin/17ecofin.pdf, σελ. 19 και εντεύθεν.

[11] Βλ. www.itu.int/wsis/preparatory2/pc2/index.html.

[12] Προς μια παγκόσμια εταιρική συνεργασία στον τομέα της Κοινωνίας της Πληροφορίας: η συνέχεια της Διάσκεψης Κορυφής της Γενεύης ''Παγκόσμια Διάσκεψη Κορυφής για την Κοινωνία της Πληροφορίας'' , COM(2004) 111 τελικό, 17 Φεβρουαρίου 2004.

[13] Έγγραφο 13085/04 TELECOM 148.

[14] Ο μηχανισμός αυτός εισάχθηκε από το Ευρωπαϊκό Συμβούλιο της Λισαβόνας το Μάρτιο του 2000 ως μέσο διάδοσης της βέλτιστης πρακτικής και επίτευξης σύγκλισης για έναν προκαθορισμένο στόχο. Βλ. συμπεράσματα της Λισαβώνας, ue.eu.int/ueDocs/cms_Data/docs/pressData/en/ec/00100-r1.en0.htm.

[15] www.itu.int/wsis/stocktaking/index.html.

[16] Πρόκειται για ενδεικτικό κατάλογο ο οποίος δεν προδικάζει την θέση της ΕΕ για τη δομή του μηχανισμού υλοποίησης της WSIS.